বিরাট ফ্যান ঋতুপর্ণ জামিন পেতেই শর্ত বেঁধে দিলেন মা কাকলি পাখিরা

বর্ধমান: ছেলের চিন্তায় ঘুমোতে পারেননি মা। ছেলের গ্রেফতারির পর থেকেই খালি ভগবানের কাছে প্রার্থনা করে গেছেন মুক্তির জন্য। অবশেষে গতকালই মিলেছে স্বস্তির খবর। জামিন পেয়েছে ঋতুপর্ণ পাখিরা (Rituparna Pakhira) ।

কলকাতার ইডেনে (Kolkata Eden) আইপিএল ম্যাচ (IPL Match) চলাকালীন পুলিশের কড়া নজরদারি এড়িয়ে সটান মাঠে ঢুকে পড়েন বর্ধমানের ঋতুপর্ণ পাখিরা। বিরাট কোহলিকে (Virat Kohli) জড়িয়ে ধরেন তিনি। তাঁর পা ছুঁয়ে প্রণাম করে। নিরাপত্তার গাফিলতি নিয়ে প্রশ্ন ওঠে। সেই অপরাধে গ্রেফতার করা হয় তাঁকে। অবশেষে শর্তসাপেক্ষ জামিনে মুক্তি পেয়েছে ঋতুপর্ণ।

স্বস্তির নিঃশ্বাস ফেলেছেন মা কাকলি পাখিরা (Kakali Pakhira)। কাকলিদেবীর কাতর প্রার্থনা, তার ছেলে ক্রিকেট পাগল। ক্রিকেটের কোচিংও নেয় সে। বিরাট কোহলির অন্ধ ভক্ত। তারুণ্যের আবেগকে হয়তো নিয়ন্ত্রণ করতে না পেরেই এই কাণ্ড ঘটিয়ে ফেলেছে সে। ছেলেকে যেন ক্ষমা করে দেয় বিরাট কোহলি।

আরও পড়ুন: শর্তসাপেক্ষ জামিনে মুক্ত বিরাট ফ্যান ঋতুপর্ণ

ছেলে জামিন পেতে একদিকে যেমন তিনি ঈশ্বরকে ধন্যবাদ জানিয়েছেন, অপর দিকে ছেলেকে শর্ত বেধে দিয়েছেন কাকলি দেবী। মায়ের কথায়, ”যে স্বপ্নপূরণের জন্য ছেলে জেল খাটলো, সেই স্বপ্ন ছেলেকে পূরণ করতেই হবে।”

জামিন মঞ্জুর করায় ব্যাঙ্কশাল আদালতের বিচারককে ধন্যবাদ জানিয়েছেন ঋতুপর্ণর পরিবার।

বাবা মহাদেব পাখিরা জানিয়েছেন, তার ছেলে ক্রিকেট পাগল। বিরাট কোহলির বিরাট ফ্যান। ভগবানের আসনে বসিয়েছে বিরাটকে। আমার ছেলেও দেশের হয়ে ক্রিকেট খেলার স্বপ্ন দেখে। ছেলের স্বপ্নপূরণের জন্য আমি সমস্ত রকম ভাবে স্বার্থত্যাগ করতে প্রস্তুত। আমি চাই ছেলে স্বপ্ন পূরণ করে লক্ষ্যের দিকে এগিয়ে যাক’।

ঋতুপর্ণর দিদি প্রীতি পাখিরা জানিয়েছেন, আমিও চাই ভাই বড় ক্রিকেটার হোক। বড় হওয়ার জন্য উৎসাহ দেব। এই ঘটনার পর ঋতুপর্ণ যাতে খেলা ছেড়ে না দেয়, সেই ভয় রয়েছেন প্রীতি।

ঈশ্বর যাতে সহায় হন, ছেলে যাতে জামিন পায়, ইষ্ট দেবতার কাছে এই প্রার্থনা জানিয়ে সোমবার সকালেই বাড়ি থেকে ব্যাঙ্কশাল আদালতের উদ্দেশ্যে রওনা দেন ঋতুপর্ণর বাবা মহাদেব। তাঁর সঙ্গেই আদালতে পৌঁছন ঋতুপর্ণর অপর এক দিদি পৌলমি। জামিন পাওয়ার পর তাঁকে নিয়ে রাতেই বাড়ি ফেরেন দু’জনে।

ছেলে জামিন পেতেই কাকলি দেবী জানিয়েছেন, ভগবানের পা ছুঁয়ে প্রণাম করার জন্য এত বড় শাস্তি পেতে হবে ভাবিনি। ছেলে তার ভগবানের পা ছুঁয়ে স্বপ্ন পূরণ করে ফেলেছে ঠিকই। এইবার ছেলেকে বিরাট কোহলির মত ক্রিকেটার হওয়ার স্বপ্ন দেখতে হবে। আমরা ওর পাশে থাকব। যত কষ্টই হোক আমি ও আমার স্বামী ছেলের জন্য সমস্ত ত্যাগ স্বীকার করে ওকে এগিয়ে যেতে দেব।

দেখুন অন্য খবর: